CELEX: 32018D0747
Language: lt
Date: 2018-05-14 00:00:00
Title: 2018 m. gegužės 14 d. Tarybos įgyvendinimo sprendimas (ES) 2018/747 dėl kontrolės priemonių taikymo naujai psichoaktyviajai medžiagai N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamidui (ADB-CHMINACA)

22.5.2018   
            
            
               LT
            
            
               Europos Sąjungos oficialusis leidinys
            
            
               L 125/8
            
         TARYBOS ĮGYVENDINIMO SPRENDIMAS (ES) 2018/747
   2018 m. gegužės 14 d.
   dėl kontrolės priemonių taikymo naujai psichoaktyviajai medžiagai N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamidui (ADB-CHMINACA)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. gegužės 10 d. Tarybos sprendimą 2005/387/TVR dėl keitimosi informacija apie naujas psichoaktyvias medžiagas, jų rizikos įvertinimo ir kontrolės (1), ypač į jo 8 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę (2),
   kadangi:
   
               (1)
            
            
               remiantis Sprendimo 2005/387/TVR 6 straipsniu, neeiliniame Europos narkotikų ir narkomanijos stebėsenos centro išplėstinio mokslinio komiteto posėdyje buvo parengta naujos psichoaktyviosios medžiagos N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamido (ADB-CHMINACA) rizikos vertinimo ataskaita, o 2017 m. lapkričio 14 d. ta ataskaita pateikta Komisijai ir Tarybai;
            
         
               (2)
            
            
               ADB-CHMINACA yra sintetinis kanabinoidas. Savo poveikiu jis panašus į kanapėse esantį THC, kuris sukelia stiprų psichoaktyvų poveikį, bet ADB-CHMINACA papildomai pasižymi gyvybei pavojingu toksiškumu. Stiprus ADB-CHMINACA poveikis bei faktas, kad ši medžiaga gali sudaryti didelę arba nežinomą svyruojančią dalį rūkomuosiuose mišiniuose, kelia didelę apsinuodijimo riziką;
            
         
               (3)
            
            
               ADB-CHMINACA Sąjungoje yra prieinamas bent nuo 2014 m. rugpjūčio mėn. ir buvo aptiktas 17-oje valstybių narių. Tikėtina, kad dėl ADB-CHMINACA pobūdžio nustatomi ne visi jo buvimo atvejai, nes paprastai ADB-CHMINACA aptikimo tyrimai neatliekami. Daugeliu atvejų ADB-CHMINACA buvo konfiskuota žolelių pavidalu arba kaip augalinė medžiaga, taip pat miltelių pavidalu, bet pasitaikė ir retesnių atvejų, kai ji konfiskuota kitais fiziniais pavidalais (pvz., kaip sugeriamojo popieriaus gabaliukai). Sąjungoje užfiksuota daugiau kaip 630 medžiagos konfiskavimo atvejų;
            
         
               (4)
            
            
               trys valstybės narės pranešė apie 13 su ADB-CHMINACA susijusių mirties atvejų. Bent 9 mirčių atveju ADB-CHMINACA buvo mirties priežastis arba galėjo prisidėti prie mirties. Be to, viena valstybė narė pranešė apie tris ūmaus nemirtino apsinuodijimo atvejus, susijusius su ADB-CHMINACA. Tikėtina, kad dėl ADB-CHMINACA pobūdžio nustatomi ne visi ADB-CHMINACA sukelti nemirtino apsinuodijimo ir mirties atvejai ir ne apie visus tokius atvejus pranešama;
            
         
               (5)
            
            
               informacijos apie sąsajas su organizuotu nusikalstamumu gaminant, platinant, neteisėtai prekiaujant ir tiekiant ADB-CHMINACA Sąjungoje nėra. Iš turimų duomenų matyti, kad ADB-CHMINACA pagamino Kinijoje esančios chemijos sektoriaus įmonės;
            
         
               (6)
            
            
               paprastai ADB-CHMINACA parduodamas mažais ir didmeninei prekybai pritaikytais kiekiais rūkymo reikmenų parduotuvėse kaip „teisėtų psichoaktyvių medžiagų“ turintys rūkomieji mišiniai arba kaip milteliai, taip pat internete, kur pristatoma kaip „teisėtas“ kanapių pakaitalas. Ji taip pat gali būti parduodama tiesiogiai neteisėtoje narkotikų rinkoje. Kadangi tokių produktų pakuotėje sudedamosios dalys nurodomos retai, dauguma vartotojų nežino, kad vartoja ADB-CHMINACA arba kad apskritai vartoja sintetinius kanabinoidus;
            
         
               (7)
            
            
               ADB-CHMINACA neturi pripažinto naudojimo žmonėms skirtuose arba veterinariniuose vaistuose medicininės paskirties nei Sąjungoje, nei, labai tikėtina, už jos ribų. Nėra požymių, kad ADB-CHMINACA galėtų būti naudojamas kitiems tikslams, išskyrus tai, kad jis naudojamas kaip etaloninė analizės medžiaga ir atliekant mokslinius tyrimus;
            
         
               (8)
            
            
               rizikos vertinimo ataskaitoje teigiama, kad atlikus tolesnius mokslinius tyrimus būtų galima atsakyti į daug su ADB-CHMINACA susijusių klausimų, kylančių dėl trūkstamų duomenų apie riziką atskirų asmenų sveikatai, visuomenės sveikatai ir socialinę riziką. Tačiau esami įrodymai ir informacija apie medžiagos keliamą riziką sveikatai ir socialinę riziką yra pakankamas pagrindas taikyti ADB-CHMINACA kontrolės priemones visoje Sąjungoje;
            
         
               (9)
            
            
               1961 m. Jungtinių Tautų bendrojoje narkotinių medžiagų konvencijoje ar 1971 m. Jungtinių Tautų psichotropinių medžiagų konvencijoje ADB-CHMINACA nėra nurodyta kaip kontroliuojama medžiaga. Šiuo metu pagal Jungtinių Tautų sistemą ADB-CHMINACA vertinimas neatliekamas;
            
         
               (10)
            
            
               kadangi 13 valstybių narių taiko medžiagai ADB-CHMINACA kontrolės priemones pagal nacionalinės narkotikų kontrolės teisės aktus, o keturios valstybės narės taiko ADB-CHMINACA kontrolės priemones pagal kitus teisės aktus, visoje Sąjungoje taikomos ADB-CHMINACA kontrolės priemonės padėtų išvengti galimų sunkumų tarpvalstybinio teisėsaugos ir teisminio bendradarbiavimo srityse ir apsaugotų nuo rizikos, kurią kelia jos prieinamumas ir vartojimas;
            
         
               (11)
            
            
               Sprendimu 2005/387/TVR Tarybai suteikti įgyvendinimo įgaliojimai, kad būtų galima greitai ir remiantis ekspertinėmis žiniomis Sąjungos lygmeniu reaguoti atsiradus naujoms psichoaktyviosioms medžiagoms, kurias aptinka ir apie kurias praneša valstybės narės, taikant toms medžiagoms kontrolės priemones visoje Sąjungoje. Kadangi tokių įgyvendinimo įgaliojimų vykdymo inicijavimui taikomos sąlygos ir procedūra yra įvykdytos, turėtų būti priimtas įgyvendinimo sprendimas, kad ADB-CHMINACA visoje Sąjungoje būtų taikomos kontrolės priemonės;
            
         
               (12)
            
            
               Danijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (13)
            
            
               Airijai Sprendimas 2005/387/TVR yra privalomas, todėl ji dalyvauja priimant ir taikant šį sprendimą, kuriuo įgyvendinamas Sprendimas 2005/387/TVR;
            
         
               (14)
            
            
               Jungtinei Karalystei Sprendimas 2005/387/TVR nėra privalomas, todėl ji nedalyvauja priimant ir taikant šį sprendimą ir jis nėra jai privalomas ar taikomas,
            
         PRIĖMĖ ŠĮ SPRENDIMĄ:
   1 straipsnis
   Naujai psichoaktyviajai medžiagai N-(1-amino-3,3-dimetil-1-oksobutan-2-il)-1-(cikloheksilmetil)-1H-indazol-3-karboksamidui (ADB-CHMINACA) visoje Sąjungoje turi būti taikomos kontrolės priemonės.
   2 straipsnis
   Valstybės narės, vadovaudamosi nacionalinės teisės aktais, ne vėliau kaip 2019 m. gegužės 23 d. imasi reikiamų priemonių, kad ADB-CHMINACA būtų taikomos kontrolės priemonės ir baudžiamosios sankcijos, kaip numatyta jų teisės aktuose, laikantis įsipareigojimų pagal 1971 m. Jungtinių Tautų psichotropinių medžiagų konvenciją.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Šis sprendimas taikomas pagal Sutartis.
   
      Priimta Briuselyje 2018 m. gegužės 14 d.
      
         
            Tarybos vardu
         
         
            Pirmininkė
         
         E. ZAHARIEVA
      
   
   
      (1)  OL L 127, 2005 5 20, p. 32.
   
      (2)  2018 m. gegužės 3 d. nuomonė (dar nepaskelbta Oficialiajame leidinyje).